Lejere, der ikke kan betale huslejen, sender regningen videre til andre lejere.

Flere end 4.000 lejere i Nordjylland kan ikke betale deres husleje. Det går ud over boligselskaberne, som sender regningen videre til de øvrige lejere. Det skriver P4 Nordjylland. Lejere, der ikke kan betale deres husleje, bliver sat på gaden og så efterlader de lejligheden i forfærdelig stand. - For at kunne leje dem ud igen, er det de andre lejere, der skal punge ud for at sætte dem i stand. Det siger formand for Himmerlands Andelsboligforening Peter Anker til P4 Nordjylland. Sidste år betalte foreningen over 2 millioner kroner i husleje og istandsættelse for lejere, der ikke selv kunne betale huslejen.